ET Euroopa Liidu Teataja C 104/21

Teadaanne kaitsemeetmeid käsitleva uurimise algatamise kohta teatavate Hiina Rahvavabariigist pärinevate tekstiiltoodete impordi suhtes

(2005/C 104/07)

Komisjon on kogunud teavet Hiina Rahvavabariigist (edaspidi “Hiina”) pärinevate teatavate tekstiiltoodete impordi arengusuundade kohta, mis osutavad vajadusele algatada uurimine selle kohta, kas kohaldada Hiinast pärinevate toodete suhtes kaitsemeetmetena tekstiiltoodete erisätteid nõukogu määruse (EMÜ) nr 3030/93 (1) artikli 10a alusel.

1. Komisjoni kogutud teave

Impordiandmed, mis komisjon on kogunud nõukogu määruse (EÜ) nr 2200/2004 (2) alusel kohaldatava järelevalvesüsteemi kaudu, osutavad sellele, et käesoleva teadaande 1. lisas loetletud tootekategooriate import võib ohustada kaubanduse korrapärast arengut. Eelkõige on nende tootekategooriate import 2005. aasta esimese kvartali jooksul selgelt ületanud nõukogu määruse (EMÜ) nr 3030/93 artikli 10a kohaldamise teadaandes (3) kehtestatud soovituslikke piire.

2. Tooted

Vaatlusalusteks toodeteks on teadaande 1. lisas loetletud tekstiiltoodete kategooriad.

3. Hiinast pärineva impordi arengusuund

Võrreldes 2004. aasta sama perioodiga on import 2005. aasta esimese kvartali jooksul suurenenud järgmiselt:

— tootekategooria 4: 164 %

— tootekategooria 5: 534 %

— tootekategooria 6: 413 %

— tootekategooria 7: 186 %

— tootekategooria 12: 183 %

— tootekategooria 15: 139 %

— tootekategooria 31: 63 %

— tootekategooria 115: 51 %

— tootekategooria 117: 257 %

4. Menetlus

Komisjon on jõudnud järeldusele, et leidub piisavalt tõendeid, mis õigustaksid uurimise algatamist vaatlusaluste tootekategooriate suhtes. Seetõttu on komisjon otsustanud algatada uurimise, et teha kindlaks, kas tekstiiltoodete erimeetmete kohaldamine nende toodete suhtes on põhjendatud.

4.1. Kirjalikud esildised, küsimustiku vastused ja kirjavahetus

Kõigil huvitatud isikutel palutakse kirjalikult esitada oma seisukohad ja muud asjaomast teavet. Kõigil soovijatel tuleb teha oma seisukohad teatavaks ja esitada teavet 21 kalendripäeva jooksul pärast käesoleva teadaande avaldamist Euroopa Liidu Teatajas; hilinenult esitatud seisukohad ja teabe võib jätta uurimises arvesse võtmata.

Lisaks taotleb komisjon teavet teadaande 1. lisas loetletud tootekategooriate ühenduse tootjate liitudelt ja ühenduse tootjatelt. Arvestades uurimise läbiviimiseks ette nähtud ajapiiranguid ja tootmisharu killustatust, valitakse need tootjad teabe alusel, mida muu hulgas saadakse ühenduse asjaomastelt tootjate liitudelt. Huvitatud isikuid kolmandates riikides või ühenduses võib samuti kutsuda üles esitama teavet selle kohta, kuidas ekspordisuundade muutused on ühenduse või kolmandate riikide tootmisharu mõjutanud; sellist teavet võib esitada ka ilma vastava üleskutseta. Ka ühenduse tarbijaühingutel ja turustajatel palutakse käesolevaga esitada oma seisukohad ning asjaomased tõendid.

Teave peab komisjoni jõudma nimetatud 21-päevase tähtaja jooksul. Kogu asjaomane teave tuleb edastada komisjonile. Kõik huvitatud isikute esitatud taotlused ja esildised peavad olema kirjalikud (mitte elektroonilisel kujul, kui ei ole sätestatud teisiti), ning sisaldama huvitatud isiku nime, aadressi, e-posti aadressi, telefoni-, faksi- ja/või teleksinumbreid. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “piiratud” ning nendega peab olema kaasas mittekonfidentsiaalne versioon märkega “avaldamiseks huvitatud isikutele”.

Komisjoni postiaadress:

European Commission Directorate-General for Trade Directorate B J-79 5/16 B-1049 Brussels Faks +32 2 295 65 05

4.2 Ärakuulamised

Komisjon võib huvitatud pooled ära kuulata. Kõik huvitatud isikud võivad esitada komisjonile vastava taotluse. Komisjon kuulab suuliselt ära kõik huvitatud isikud, kes esitavad selleks kirjaliku taotluse 21 päeva jooksul alates käesoleva teadaande avaldamisest Euroopa Liidu Teatajas ja selgitavad selles taotluses, et uurimise tulemus neid tõenäoliselt mõjutab ja et nende suuliseks ärakuulamiseks on erilised põhjused.

5. Juurdepääs teabele

Oma seisukohad teatavaks teinud või teavet esitanud huvitatud isikud võivad kirjaliku taotluse alusel tutvuda kogu teabega, mis on uurimise käigus komisjoni käsutusse antud, v.a ühenduse või selle liikmesriikide ametiasutuste koostatud sisedokumendid, kui nimetatud teave on nende probleemi käsitlemisel oluline, kui see pole konfidentsiaalne ja kui komisjon seda uurimismenetluses kasutab. Huvitatud isikud, kes seda võimalust kasutavad, võivad edastada komisjonile oma seisukohad kõnealuse teabe suhtes ning kui nende seisukohtade toetuseks esitatakse piisavalt tõendusmaterjali, võib neid arvesse võtta.

6. Uurimise ajakava

Uurimine viiakse läbi maksimaalselt 60 päeva jooksul alates käeoleva teadaande avaldamisest Euroopa Liidu Teatajas. Nimetatud tähtaega võib erakorraliste asjaolude tõttu 10 tööpäeva võrra pikendada. Kui komisjon uurimise lõpus leiab, et tingimused tekstiiltoodete erimeetmete rakendamiseks vaatlusaluste toodete osas on täidetud, konsulteerib ta tekstiilikomiteega ning, lähtudes eelkõige määruse (EÜ) nr 3030/93 artiklist 17, võtab vastu otsuse, kas taotleda Hiinalt ametlikke konsultatsioone vastavalt nõukogu määruse (EMÜ) nr 3030/93 artikli 10a lõike 1 punktile a. Komisjon avaldab otsuse koos põhjendusega Euroopa Liidu Teatajas.

(1) EÜT L 275, 8.11.1993, lk 1. Määrust on viimati muudetud nõukogu määrusega (EÜ) nr 2200/2004 (ELT L 374, 22.12.2004, lk 1).

(2) ELT L 374, 22.12.2004, lk 1.

(3) Euroopa Liidu Teatajas seni avaldamata.